阿拉伯復興社會黨

阿拉伯復興社會黨 （阿拉伯文：حزب البعث العربي الاشتراكي，羅馬化：Ḥizb al-Baʿth al-ʿArabī al-Ishtirākī；英文：Arab Socialist Ba'ath Party），簡稱復興黨（阿拉伯文：بعث，意思係 ｢復活｣；英文：Ba'ath Party) 係一個由 Michel Aflaq、Salah al-Din al-Bitar、同埋 Zaki al-Arsuzi 喺1947年喺敘利亞成立嘅政黨，係代表阿拉伯復興主義嘅早期黨派。個黨嘅主要理念係成立一個團結阿拉伯人嘅社會主義國家，同時亦都係反對帝國主義。佢嘅代表口號係「統一、自由、社會主義」，代表咗個黨最中心嘅思想。 歷史 喺1947年4月，由 Aflaq 同 al-Bitar 帶嘅阿拉伯復興運動同由 al-Arsuzi 帶嘅阿拉伯復興黨正式合併，成立咗阿拉伯復興社會黨。個黨好快就喺唔同地方成立地區分支，其中喺伊拉克同敘利亞更加贏咗做執政黨。喺1954年嘅第10屆敘利亞議會選舉入面，呢個黨成功贏咗第二名，僅次於當地嘅人民黨。到1958年，埃及同敘利亞經過復興社會黨，搞咗個政治聯合叫阿拉伯聯合共和國，不過敘利亞只係喺3年之後就退出咗。 喺呢幾年時間，個黨嘅控制逐漸由軍事控制。喺1963年2月，伊拉克發生政變，阿拉伯復興社會黨－伊拉克地區成功掌權，不過到11月就畀親納薩嘅派系推翻咗。同一年，阿拉伯復興社會黨－敘利亞地區見住伊拉克嘅成功例子，同樣發動政變成立復興政權，開始咗復興黨喺敘利亞未來六十幾年嘅統治。 喺成功成立復興黨嘅政府之後，敘利亞開始出現內鬥，主要係由 Aflaq、al-Bitar、同 Munif Razzaz 對 Salah Jadid 同 Hafez al-Assad。呢種對立令1966年同1970年分別都出現政變。之後，阿薩德嘅家族開始世襲式噉管治敘利亞，一路到2024年12月阿薩德政權冧檔先完。自此之後，中東已經冇任何地方係由復興黨掌權。 文獻